**ΥΠΟΥΡΓΕΙΟ ΠΟΛΙΤΙΣΜΟΥ ΚΑΙ ΑΘΛΗΤΙΣΜΟΥ**

**ΓΕΝΙΚΗ ΓΡΑΜΜΑΤΕΙΑ ΑΘΛΗΤΙΣΜΟΥ**

**ΓΡΑΦΕΙΟ ΤΥΠΟΥ**

**Αθήνα, 3 Οκτωβρίου 2019**

**ΔΕΛΤΙΟ ΤΥΠΟΥ**

**Ο ΣΥΡΙΖΑ ΔΥΣΦΗΜΙΣΕ ΤΗ ΧΩΡΑ ΜΑΣ ΚΑΙ ΣΤΑ ΖΗΤΗΜΑΤΑ ΝΤΟΠΙΝΓΚ**

Η πρωτοφανής και απαράδεκτη, επί 12 μήνες, κωλυσιεργία της απελθούσας κυβέρνησης του ΣΥΡΙΖΑ, απόρροια της πλήρους αδιαφορία της για τα κρίσιμα ζητήματα του ντόπινγκ στη χώρα μας, οδήγησαν τελικά στη δυσάρεστη και δυσφημιστική για τη χώρα μας εξάμηνη άρση πιστοποίησης του «Εργαστηρίου Ελέγχου Ντόπινγκ ΟΑΚΑ» από τον World Anti-Doping Agency (WADA).

Δεν κατέστη δυνατόν να αποτραπεί η τεράστια ζημιά από τις πρακτικές των κ. Βασιλειάδη και Κοντονή, παρά τις συντονισμένες και άμεσες ενέργειες, στις οποίες προέβη εσπευσμένα το τελευταίο δίμηνο ο Υφυπουργός Πολιτισμού και Αθλητισμού, Λευτέρης Αυγενάκης, αντιλαμβανόμενος την κρισιμότητα της κατάστασης, με την ανάληψη των καθηκόντων του.

**Ιούνιος 2018**

* Ο WADA ελέγχει και διαπιστώνει τη μη συμμόρφωση του «Εργαστηρίου του ΟΑΚΑ» στα διεθνή στάνταρ (ISL). Στις κυριότερες επείγουσες παρατηρήσεις του αναφέρει δραματική μείωση σε εξειδικευμένο προσωπικό (υποστελέχωση στο 50%), ξεπερασμένο από τις τεχνολογικές εξελίξεις εξοπλισμό και έλλειψη επικυρώσεων για τις μεθόδους επιβεβαίωσης απαγορευμένων ουσιών.
* Τα υπεσχημένα του ΣΥΡΙΖΑ προς τον WADA, για να μην αρθεί η πιστοποίηση του «Εργαστηρίου του ΟΑΚΑ», ήταν η έγκαιρη υπαγωγή του στο ερευνητικό κέντρο ΕΚΕΦΕ «Δημόκριτος», η έκτακτη χρηματοδότησή του με δύο (2) εκατομμύρια, για προμήθεια σύγχρονου εξοπλισμού και η πρόσληψη προσωπικού εκπαιδευμένου στις νέες απαιτήσεις εξετάσεων.

**Ιανουάριος 29, 2019**

* Επτά (7) μήνες αργότερα τίθεται σε ισχύ ο νόμος 2528, όπου στο άρθρο 50 προβλεπόταν η «Μεταφορά αρμοδιότητας και εργαστηρίου αντιντόπινγκ στο Ε.Κ.Ε.Φ.Ε Δημόκριτος». Δεν εφαρμόστηκε, ωστόσο, καθώς δεν τηρήθηκαν οι ρητές προθεσμίες που προβλέπονταν (έκδοση ΚΥΑ μετά το χρονικό περιθώριο μόλις δέκα ημερών προς τους υπαλλήλους για να δηλώσουν αν συναινούν στην μεταφορά της οργανικής τους θέσης, πρωτόκολλο παράδοσης - παραλαβής του εξοπλισμού και της εν γένει κινητής περιουσίας του Εργαστηρίου από το ΟΑΚΑ στον «Δημόκριτο», το αργότερο μέσα σε ένα μήνα από την έναρξη ισχύος του νόμου).

**Ιούλιος 26, 2019**

* Συγκαλείται επείγουσα σύσκεψη από τον Υφυπουργό Πολιτισμού και Αθλητισμού, Λευτέρη Αυγενάκη, παρουσία του γενικού γραμματέα Αθλητισμού, Γιώργου Μαυρωτά και των Ιωάννη Αγγελή (διευθυντή του «Εργαστηρίου Ελέγχου Ντόπινγκ ΟΑΚΑ») και Δημήτρη Κλέτσα (διευθυντή Ερευνών του Εθνικού Κέντρου Έρευνας Φυσικών Επιστημών «Δημόκριτος»), όπου αποφασίζεται η επείγουσα προώθηση της Κοινής Υπουργικής Απόφασης, που προβλεπόταν από τον νόμο 2528, αλλά δεν είχε εκδοθεί επί έξι (6) μήνες και φυσικά η δρομολόγηση της απαραίτητης χρηματοδότησης.

**Αύγουστος 21, 2019**

* Εκδίδεται, με τη στενή συνεργασία και του Υφυπουργού Ανάπτυξης και Επενδύσεων, Χρίστου Δήμα, η απαραίτητη ΚΥΑ για την «Μεταφορά αρμοδιότητας και εργαστηρίου αντιντόπινγκ στο Ε.Κ.Ε.Φ.Ε Δημόκριτος» και κοινοποιήθηκε στον WADΑ, ενώ η πίστωση των 2 εκατομμυρίων δρομολογήθηκε από την Γενική Γραμματεία Έρευνας και Τεχνολογίας και εξεταζόταν ήδη η προμήθεια των νέων, εξελιγμένων μηχανημάτων, παράλληλα με την περαιτέρω στελέχωση με εξειδικευμένο προσωπικό.

Παρά ταύτα, έχοντας ξεπεραστεί πλέον το χρονικό διάστημα ανοχής του WADA (άνω του έτους, με αποκλειστική ευθύνη του ΣΥΡΙΖΑ), ενεργοποιήθηκε μόλις προχτές η προσωρινή άρση πιστοποίησης.

**Οκτώβριος 1, 2019**

* Επιστολή του προέδρου της Εκτελεστικής Επιτροπής του WADA, Sir Craig Reedie, κατόπιν εισήγησης της Πειθαρχικής Επιτροπής από τις 2 Αυγούστου τρέχοντος έτους, περί εξάμηνης άρσης πιστοποίησης του «Εργαστηρίου του ΟΑΚΑ», καθώς η Ελλάδα δεν ανταποκρίθηκε πλήρως στα υπεσχημένα για την απάλειψη παρατηρήσεων, οι οποίες είχαν καταγραφεί από τον Ιούνιο του 2018.

Η αβελτηρία της προηγούμενης Κυβέρνησης, συνεπώς, δυσφημεί για ακόμα μια φορά τη χώρα και δημιουργεί για το προσεχές εξάμηνο, ακόμα πιο απαιτητικό απ’ ότι συνήθως λόγω των Ολυμπιακών Αγώνων το προσεχές καλοκαίρι στο Τόκυο, περαιτέρω ζητήματα (οικονομικά, καθώς τα δείγματα των αθλητών μας πρέπει να στέλνονται σε εργαστήρια στο εξωτερικό, διαχειριστικά κ.λπ.)!

Όμως, επειδή τα θέματα αντί-ντόπινγκ κατέχουν κορυφαία θέση στην αθλητική και κοινωνική ατζέντα της κυβερνητικής πολιτικής, όπως δηλώνει ο Λευτέρης Αυγενάκης «οι ενέργειες για τη «θεραπεία» της άρσης πιστοποίησης του «Εργαστηρίου του ΟΑΚΑ», αλλά και για την αναβάθμιση του ΕΣΚΑΝ, όπου μέσα στις επόμενες ημέρες συγκροτείται και το Επιστημονικό Τμήμα με διακεκριμένους επιστήμονες, συνεχίζονται με εντονότατους ρυθμούς.

Ο WADA και η παγκόσμια κοινότητα είμαστε βέβαιο ότι θα πειστούν ότι η Ελλάδα επιστρέφει στην κανονικότητα και σ’ αυτόν τον κρίσιμο τομέα».